《念奴娇》
清代·陆求可

平分秋色。正年年此日，中秋佳节。欲向姮娥相问讯，为甚今宵无月。

掩尽银蟾，深藏玉兔，无处凭圆缺。繁弦急管，暮云推起千叠。

纵有江上涛声，天边桂子，冷落何须说。乐事赏心，还亏得、筵上酒杯频热。

愿学长鲸，千川一吸，醉上清虚阙。琼楼玉宇，谅清光不曾灭。

作者简介：（1617—1679）明末清初江南淮安人，字咸一，号密庵。顺治十二年进士。授裕州知州，入为刑部员外郎，升福建提学佥事。在裕州时，减轻百姓负担。在刑部，慎辨案情，以免冤滥。